b'\n_START_ARTICLE_\nGyvoji Etika\n_START_PARAGRAPH_\nGyvoji Etika (rus. \xd0\x96\xd0\xb8\xd0\xb2\xd0\xb0\xd1\x8f \xd0\xad\xd1\x82\xd0\xb8\xd0\xba\xd0\xb0, angl. Living Ethics) arba Agni Joga\xc2\xa0\xe2\x80\x93 religin\xc4\x97-filosofin\xc4\x97 koncepcija, pasisakanti u\xc5\xbe vis\xc5\xb3 jog\xc5\xb3 ir religij\xc5\xb3 sintez\xc4\x99, vedan\xc4\x8di\xc4\x85 prie vieningo dvasinio-energetinio pasaulio suvokimo. \xc5\xa0ios koncepcijos autorius\xc2\xa0\xe2\x80\x93 rus\xc5\xb3 dailininkas, filosofas, visuomen\xc4\x97s veik\xc4\x97jas Nikolajus Rerichas._NEWLINE_Koncepcija remiasi ezoterikos id\xc4\x97jomis, apima \xc4\xafvairias medicinines, psichologines, astrologines \xc5\xbeinias, ap\xc5\xbevelgian\xc4\x8dias gyvenim\xc4\x85 i\xc5\xa1 \xc4\xafvairi\xc5\xb3 aspekt\xc5\xb3.\n_START_SECTION_\nPrincipai\n_START_PARAGRAPH_\nPasak Gyvosios Etikos teorijos, kosmos\xc4\x85 sudaro matomi ir nematomi pasauliai. Visata yra begalin\xc4\x97 tiek ploto, tiek laiko prasme. Tai vieninga energijos sistema, visos jos dalys, tarp j\xc5\xb3 ir \xc5\xbemogus, tarpusavyje kei\xc4\x8diasi \xc5\xa1ia energija. \xc5\xa0is keitimasis yra vienas i\xc5\xa1 kosmin\xc4\x97s evoliucijos pagrind\xc5\xb3. Materija sudaro visatos pamat\xc4\x85\xc2\xa0\xe2\x80\x93 ji sudaryta tiek i\xc5\xa1 mokslui \xc5\xbeinom\xc5\xb3, tiek ir ne\xc5\xbeinom\xc5\xb3 element\xc5\xb3. Visata vystosi pagal kosminius d\xc4\x97snius. Kosminis protas dalyvauja \xc5\xa1iame vystymesi. \xc5\xbdmonija yra \xc5\xa1io kosminio proto dalis, ir jos misija yra suprasti kosmoso d\xc4\x97snius. \xc5\xbdmogus yra \xc5\xbeini\xc5\xb3 \xc5\xa1altinis ir galingiausias kosmoso j\xc4\x97g\xc5\xb3 formuotojas. \xc5\xbdmogus turi savo subtilia energija \xc4\xafdvasinti materij\xc4\x85. \xc4\xaedvasinta materija tampa subtili\xc4\x85ja materija ir \xc4\xafgyja auk\xc5\xa1to da\xc5\xbenio energij\xc4\x85. Ji u\xc5\xbeima dominuojan\xc4\x8di\xc4\x85 pad\xc4\x97t\xc4\xaf Visatoje ir prisideda prie kosminio k\xc5\xabrybi\xc5\xa1kumo._NEWLINE_\xc5\xbdmogus yra aktyvus evoliucijos dalyvis, kuris nuolat turi tobulinti savo charakter\xc4\xaf ir dvasi\xc4\x85, santykius su \xc5\xbemon\xc4\x97mis ir aplinka._NEWLINE_Pirmin\xc4\x97 energija yra begalin\xc4\x97 ir nesunaikinama, ji yra neutrali, ta\xc4\x8diau \xc5\xbemogus j\xc4\x85 gali panaudoti tiek geriems, tiek blogiems darbams, visk\xc4\x85 lemia mintys. \xc5\xbdmogaus ir aplinkos santykis pagr\xc4\xafstas dvasios ir materijos santykiu. \xc5\xbdmogus \xc5\xa1io momento veiksmais, mintimis, tro\xc5\xa1kimais kuria savo ir pasaulio ateit\xc4\xaf. Pasak Gyvosios Etikos, jei \xc5\xbemonija pa\xc5\xbeeis universaliuosius kosmoso d\xc4\x97snius, ji gali pasiekti aklaviet\xc4\x99, sunaikinti \xc5\xbdem\xc4\x99._NEWLINE_Gyvoji Etika daug d\xc4\x97mesio skiria kult\xc5\xabrai kaip saugikliui, saugan\xc4\x8diam \xc5\xbdem\xc4\x99 nuo ateities nelaimi\xc5\xb3. Kult\xc5\xabra suvokiama kaip atskiras dvasinis organizmas, subtili\xc4\x85ja energija susietas su \xc5\xbemon\xc4\x97mis. Meil\xc4\x97 ir gro\xc5\xbeis yra kult\xc5\xabros pagrindai ir smarkiai prisideda prie kosmoso evoliucijos. Jei \xc5\xa1i\xc5\xb3 dalyk\xc5\xb3 n\xc4\x97ra, evoliucija sustoja, gr\xc4\xaf\xc5\xbeta atgal. Tod\xc4\x97l \xc5\xbemonija turi atsid\xc4\x97ti sav\xc4\x99s dvasiniam tobulinimui, s\xc4\x85\xc5\xbeiningumo didinimui, kult\xc5\xabros k\xc5\xabrimui. Svarbu, kad kult\xc5\xabrin\xc4\x99 gerov\xc4\x99 kurt\xc5\xb3 visi pasaulio \xc5\xbemon\xc4\x97s._NEWLINE_Gyvojoje Etikoje svarbus mokytojo-mokinio principas. Mokytojas\xc2\xa0\xe2\x80\x93 tai kosmin\xc4\x97s hierarchijos narys, perduodantis, ai\xc5\xa1kinantis kosmoso d\xc4\x97snius, dvasinio tobulinimo principus mokiniams._NEWLINE_Pasak Gyvosios Etikos princip\xc5\xb3, mokslas ir religija turi veikti drauge, senieji simboliai turi susivesti \xc4\xaf mokslines formules. Mokslas turi tyrin\xc4\x97ti \xc5\xbemogaus siel\xc4\x85, s\xc4\x85\xc5\xbein\xc4\x99, psichin\xc4\x99 energij\xc4\x85, nemirtingum\xc4\x85, gyvenimo prasm\xc4\x97s klausim\xc4\x85, kad pad\xc4\x97t\xc5\xb3 tobulinti \xc5\xbemonijos dvasi\xc4\x85. Naujasis mokslas tur\xc4\x97t\xc5\xb3 atsisakyti \xc4\xafprast\xc5\xb3 dogm\xc5\xb3, priimti \xc4\xafvairius po\xc5\xbei\xc5\xabrius, b\xc5\xabti dvasingas ir \xc4\xafkvepiantis._NEWLINE_Pasak koncepcijos, evoliucija vyks tuomet, kai visuomen\xc4\x97je vyraus vienyb\xc4\x97 ir kooperacija, i\xc5\xa1nyks socialin\xc4\x97, tautin\xc4\x97, rasin\xc4\x97 nelygyb\xc4\x97, o moral\xc4\x97 vyraus visose gyvenimo sferose. Kiekvienas turi stengtis \xc4\xafveikti savo egoizm\xc4\x85, savanaudi\xc5\xa1kum\xc4\x85. Pabr\xc4\x97\xc5\xbeiamas ne atsiribojimas nuo visuomen\xc4\x97s, bet aktyvus dalyvavimas joje taip padedant keistis ir kitiems._NEWLINE_Gyvoji Etika prana\xc5\xa1auja moters eros prad\xc5\xbei\xc4\x85, kuomet moterys vaidins itin svarb\xc5\xb3 vaidmen\xc4\xaf kult\xc5\xabros atgaivinime, suteiks principus meilei, harmonijai ir dvasingumui pasaulyje._NEWLINE_\xc5\xbdmogus turi tyrin\xc4\x97ti supant\xc4\xaf pasaul\xc4\xaf, pa\xc5\xbeinti dabartines ir praeities kult\xc5\xabras. Darbas turi b\xc5\xabti savanori\xc5\xa1kas, k\xc5\xabrybingas, bet pagal j\xc4\x97gas. Svarbiausia yra darbo kokyb\xc4\x97, nes dirbant m\xc4\x97giam\xc4\x85 darb\xc4\x85 vystosi \xc5\xbemogaus psichin\xc4\x97 energija. \xc4\xaevald\xc5\xbeius \xc5\xa1i\xc4\x85 energij\xc4\x85 pasiekiamas auk\xc5\xa1tesnis mokslinio ir dvasinio pa\xc5\xbeinimo laipsnis._NEWLINE_Gyvosios Etikos principai yra atviri kiekvienam, bet niekam neturi b\xc5\xabti privalomi, \xc4\xafdiegti.\n_START_SECTION_\nAtspindys\n_START_PARAGRAPH_\nGyvosios Etikos id\xc4\x97j\xc5\xb3 \xc5\xa1alininkai rengia konferencijas Rerich\xc5\xb3 centre Maskvoje. \xc5\xa0iomis id\xc4\x97jomis remiasi Rusijos Naujojo Am\xc5\xbeiaus jud\xc4\x97jimai, pvz., Paskutiniojo Testamento ba\xc5\xbeny\xc4\x8dia.'